
Cap.I	Dispozitii generale


Obiectul şi sfera de aplicare

Art. 1. Prezentul regulament reglementează orice activitate economică cu referire la produsele alimentare, nealimentare și la serviciile de piață, inclusiv cele de alimentație publică, prevăzute în anexa nr. 3 la Ordonanța Guvernului nr. 99/2000 privind comercializarea produselor și serviciilor de piață potrivit anexei nr.1 la prezentul regulament, precum și alte activități recreative și distractive (CAEN 932) conform Legii nr. 227/2015 privind Codul Fiscal, precum și a Legii 650/2002 pentru aprobarea Ordonanței nr.99/2000 privind comercializarea produselor si serviciilor de piață. 
	
Art. 2. Art. 2. (1) Acordul de funcţionare se emite pentru o perioadă de 5 ani, perioadă  începând cu anul emiterii. Se supune vizării anuale. Viza se va achita anticipat și integral, până la data de 31 martie, începând cu anul următor obținerii acordului de funcționare. 


	(2) Operatorii economici își pot desfășura activitatea în baza Acordului de funcționare emis, pe perioada de valabilitate a acestuia. Începând cu anul 2023 vizarea Acordului este condiționată și de depunerea Extrasului de Carte Funciară cu înscrisul de ”spațiu comercial sau a destinației corespunzătoare activității supuse autorizării” concomitent cu depunerea cererii pentru vizarea acordului de funcționare. 

 (3) La expirarea celor 5 ani, dacă sunt păstrate condiţiile de autorizare, prevăzute la art. 25, la cererea agentului economic se emite o nouă autorizaţie.

Art.3 (1) Prevederile prezentului regulament se aplică persoanelor fizice autorizate, întreprinderilor individuale, întreprinderilor familiale, societăţilor comerciale, regiilor autonome şi organizaţiilor cooperatiste ce desfăşoară activităţi de comercializare a produselor şi serviciilor de piaţă inclusiv activitatea de alimentaţie publică și alte activități recreative și distractive.

	(2) Sunt exceptate de la prevederile prezentei ordonanţe activităţile de comercializare având ca obiect:
a) produsele medicamentoase, dispozitivele medicale;
b) produsele agricole şi agroalimentare vândute de producătorii agricoli individuali în baza certificatului de producător;
c) combustibilii pentru uzul mijloacelor de transport, inclusiv cei comercializaţi prin staţii de distribuţie;
d) bunurile din producţia proprie a meşteşugarilor individuali vândute la locurile de producţie;
e) lucrările, brevetele şi invenţiile, precum şi publicaţiile de natură ştiinţifică sau informativă realizate de titularii acestora;
f) tipăriturile, pliantele, broşurile şi albumele, realizate în scopul prezentării patrimoniului cultural deţinut de muzee, centre de cultură, teatre sau alte instituţii similare acestora, ori bunurile culturale sau cu caracter promoţional specifice activităţii instituţiilor culturale, şi comercializate prin fondul propriu al fiecărei instituţii culturale sau cu prilejul unor manifestări cultural-artistice organizate de acestea;
g) mărfurile vândute către vizitatori, în cadrul festivalurilor, târgurilor, saloanelor sau al altor manifestări expoziţionale, cu condiţia ca acestea să facă obiectul manifestărilor respective;
h) produsele confiscate şi valorificate conform dispoziţiilor legale în vigoare;
i)  produsele şi serviciile de piaţă reglementate prin acte normative speciale.

Art.4 (1) Pot desfășura unul sau mai multe exerciții comerciale pe raza Municipiului Marghita persoanele fizice și juridice care îndeplinesc următoarele condiții:
a) sunt constituite și înregistrate legal;
b)  au ca obiect de activitate principal sau secundar comercializarea produselor şi serviciilor de piaţă;
c) dețin autorizațiile/avizele de funcționare eliberate de autoritățile competente în conformitate cu reglementările legale în vigoare;
d) au acordul primarului Municipiului Marghita pentru exercitarea activităților comerciale în zone publice;
e) activitățile comerciale se vor desfășura în spații autorizate, pe domeniul public .

(2) Persoanele juridice, respectiv societăţile comerciale, regiile autonome şi organizaţiile cooperatiste, se autorizează în conformitate cu Legea nr. 359/2004 privind simplificarea formalităţilor la înregistrarea în registrul comerţului a persoanelor fizice, asociaţiilor familiale şi persoanelor juridice, înregistrarea fiscală a acestora, precum şi la autorizarea funcţionării persoanelor juridice, cu modificările şi completările ulterioare. 

(3)  Persoanele fizice autorizate şi întreprinderile individuale şi familiale se autorizează în conformitate cu prevederile Ordonanţa de urgenţă nr. 44/2008 privind desfăşurarea activităţilor economice de către persoanele fizice autorizate, întreprinderile individuale şi întreprinderile familiale, aprobată prin Lege nr. 182 din 17 octombrie 2016 pentru aprobarea Ordonanţei de urgenţă nr. 44/2008

Art.5 Documentele care vor fi eliberate de U.A.T. Marghita în vederea desfăşurării activităţilor de comercializare a produselor şi serviciilor de piaţă, inclusiv activităţii de alimentaţie publică și alte activități recreative și distractive sunt:
1.	Acordul de funcționare pentru exercitarea activităților comerciale – pentru activitate comercială cu referire la produsele alimentare, nealimentare și la serviciile de piață, inclusiv cele de alimentație publică prevăzute în anexa la Ordonanța Guvernului nr. 99/2000 republicata și alte activități recreative și distractive, conform Legii nr. 227/2015, anexa nr. 2,
2.	Aviz pentru modificare a orarului de funcționare, anexa nr. 3,
3.	Acord de funcţionare pentru desfăşurarea de activităţi temporare - pentru operatorii economicice desfăşoară activităţi temporare pe domeniul public - anexa nr. 4.

Art.6 Prin reglementările cuprinse în regulament se are în vedere realizarea următoarelor obiective: 
· stimularea dezvoltării activităţii de comercializare a produselor şi serviciilor de piaţă;
· încurajarea liberei iniţiative; 
· asigurarea concurenţei loiale şi a liberei circulaţii a produselor şi serviciilor de piaţă; 
· informarea corectă şi protejarea intereselor consumatorilor; modernizarea şi dezvoltarea formelor de distribuţie;
· promovarea diverselor tipuri de reţele de distribuţie şi forme de vânzare.
Art.7 În înţelesul prezentului Regulament, următorii termeni se definesc astfel:
a) consumator - orice persoană fizică sau grup de persoane fizice constituite în asociaţii, care cumpără, dobândeşte, utilizează ori consumă produse sau servicii în afara activităţii profesionale;
b) comerciant - persoana fizică sau juridică autorizată să desfăşoare activităţi de comercializare a produselor şi serviciilor de piaţă;
c) comerţ cu ridicata/de gros - activitatea desfăşurată de comercianţii care cumpără produse în cantităţi mari în scopul revânzării acestora în cantităţi mai mici altor comercianţi sau utilizatori profesionali şi colectivi;
d) comerţ cu amănuntul/de detail - activitatea desfăşurată de comercianţii care vând produse, de regulă, direct consumatorilor pentru uzul personal al acestora;
e) comerţ de gros cash and carry/formă de comerţ cu autoservire pe bază de legitimaţie de acces - activitatea desfăşurată de comercianţii care vând mărfuri prin sistemul de autoservire către persoane juridice sau persoane fizice autorizate şi asociaţii familiale autorizate conform legii, înregistrate în baza de date a vânzătorului, în scopul revânzării şi/sau prelucrării, precum şi al utilizării acestora ca produse consumabile;
f) comerţ ambulant - activitatea de comercializare cu amănuntul realizată prin trecere dintr-un loc în altul, în rulote mobile, standuri mobile, chioşcuri mobile sau în vehicule special amenajate;
g) serviciu de alimentaţie publică - activitatea de pregătire, preparare, prezentare şi servire a produselor şi a băuturilor pentru consumul acestora în unităţi specializate sau la domiciliul/locul de muncă al consumatorilor;
h) exerciţiu comercial - una sau mai multe activităţi de comercializare cu ridicata, cu amănuntul, de tip cash and carry, de alimentaţie publică, precum şi a serviciilor desfăşurate de un comerciant. Obiectul activităţilor de comercializare îl constituie produsele şi serviciile cuprinse în anexa nr. 3 la Ordonanța nr. 99/2000;
i) serviciu de piaţă - orice acţiune sau prestaţie care face obiectul vânzării-cumpărării pe piaţă şi care nu are drept consecinţă transferul proprietăţii asupra unui bun corporal, efectuată în scopul satisfacerii unor necesităţi ale consumatorilor;
j) structură de vânzare - spaţiul de desfăşurare a unuia sau mai multor exerciţii comerciale;
k) suprafaţă de vânzare - suprafaţa destinată accesului consumatorilor pentru achiziţionarea produsului/serviciului, expunerii produselor oferite, plăţii acestora şi circulaţiei personalului angajat pentru derularea activităţii. Nu constituie suprafeţe de vânzare cele destinate depozitării şi păstrării mărfurilor, producţiei, birourilor şi anexelor;
l) structură de vânzare cu suprafaţă mică - structură de vânzare având o suprafaţă de vânzare de până la 400 m2 inclusiv;
m) structură de vânzare cu suprafaţă medie - structură de vânzare având o suprafaţă de vânzare cuprinsă între 400-1.000 m2 inclusiv;
n) structură de vânzare cu suprafaţă mare - structură de vânzare având o suprafaţă de vânzare mai mare de 1.000 m2;
o) centru comercial - structura de vânzare cu suprafaţă medie sau mare în care se desfăşoară activităţi de comercializare cu amănuntul de produse, servicii de piaţă şi de alimentaţie publică, ce utilizează o infrastructură comună şi utilităţi adecvate. Suprafaţa de vânzare a unui centru comercial este rezultată din suma suprafeţelor de vânzare cu amănuntul de produse şi servicii de piaţă şi de alimentaţie publică cuprinse în acesta;
p) comerţ în zone publice - activitatea de comercializare a produselor şi serviciilor, desfăşurată permanent sau sezonier în pieţe, târguri, oboare, pasaje publice, porturi, aeroporturi, gări, autogări, drumuri publice şi străzi sau orice zonă de altă natură destinată folosinţei publice.
Definiţiile termenilor din alte acte normative în vigoare care privesc activitatea comercială se aplică şi în cazul prezentei ordonanţe

Cap. II Acord de funcţionare pentru exercitarea activităților comerciale


A – Cerinţe şi criterii ce trebuiesc îndeplinite în vederea eliberării acordului de funcţionare referitor la desfăşurarea activităţilor comerciale în Municipiul Marghita.

Art.8 (1) Prin Acord de funcţionare pentru exercitarea activităților comerciale, numit în continuare acord, în înţelesul prezentului regulament, se înţelege actul administrativ emis de către U.A.T. Marghita prin care se reglementează desfăşurarea activităţilor comerciale, de prestări servicii, de alimentaţie publică, cuprinse în anexa nr.3 la Ordonanţa Guvernului nr. 99/2000, și alte activități recreative și distractive.
(2) Exercitarea de activităţi comerciale cu produse din sectorul alimentar necesită cunoştinţe de specialitate şi se efectuează cu personal calificat conform prevederilor O.G. nr. 99/2000, republicată.

Art.9 Acordul de funcţionare va fi solicitat de către operatorii economici (persoane fizice autorizate, întreprinderi individuale, întreprinderi familiale, societăţi comerciale, regii autonome şi organizaţii cooperatiste) care desfăşoară activităţi economice într-un spaţiu în care accesul publicului este liber.

Art.10 (1) Acordul de funcţionare se eliberează sau, după caz, se modifică cu îndeplinirea cumulativă a următoarelor condiţii:
a) deţinerea legală a structurii de vânzare;
b) îndeplinirea condiţiilor igienico-sanitare;
c) îndeplinirea condiţiilor de securitate la incendiu; 
d) desfăşurarea unei activităţi comerciale care se încadrează în normele de convieţuire socială, ordine şi linişte publică, conform Legii nr. 61/1991, republicată, cu modificările şi completările ulterioare;
e) îndeplinirea tuturor obligaţiilor fiscale faţă de bugetul local
f) îndeplinirea condiţiilor de protecţie a mediului.
(2) Acordul prevăzut la art. 8 alin. (1) nu se eliberează în următoarele cazuri:
a) contravine planului general de dezvoltare urbană şi criteriilor generale privind determinarea zonelor şi locurilor de vânzare din localităţi;
b) exerciţiul comercial se face în spaţii improvizate;
c) se încalcă dispoziţiile prezentului regulament.
Art.11 Structurile de vânzare cu amănuntul şi cele în care se prestează servicii de piaţă pot fi deschise publicului în toate zilele săptămânii. 

B – Obligațiile agenților economici care desfășoară activităţi comerciale, de prestări servicii şi de alimentaţie publică, și alte activități recreative și distractive. 

Art.12 Operatorii economici care desfăşoară activităţi economice: comerciale, de prestări servicii, de alimentaţie publică, alte activități recreative și distractive, au obligaţia obţinerii acordului de funcţionare eliberat de către U.A.T. Marghita, în conformitate cu prevederile Ordonanței Guvernului nr.99/2000 republicată, privind comercializarea produselor şi serviciilor de piaţă, aprobată prin Legea nr. 650/2002 pentru aprobarea Ordonanţei Guvernului nr. 99/2000 privind comercializarea produselor şi serviciilor de piaţă, coroborate cu prevederile Hotărârii Guvernului nr. 333/2003 pentru aprobarea Normelor metodologice de aplicarea Ordonanței Guvernului nr. 99/2000 privind comercializarea produselor și serviciilor de piață, republicată, ale art. 475 alin. (3) din Legea nr. 227/2015 privind Codul Fiscal, cât şi ale art. 26 alin.3 din O.G. nr.21/1992, republicată, privind protecţia consumatorului.

Art.13   Desfăşurarea unei activităţi civilizate care să respecte normele de convieţuire socială, ordine şi linişte publică, conform prevederilor legale în vigoare;

Art.14  Structurile de vânzare cu amănuntul din sectorul alimentar nu pot fi închise mai mult de 2 (două) zile consecutive, cu excepţia unor cauze obiective de nefuncţionare.

Art.15  Pentru spaţiile situate în clădiri colective, schimbarea destinatiei locuintelor, precum si a spatiilor cu alta destinatie decât aceea de locuință, prezente în proiectul inițial al imobilului, se poate face numai cu avizul scris al comitetului executiv și cu acordul scris, prealabil, al proprietarilor direct afectati cu care se invecineaza, pe plan orizontal si vertical, spatiul supus schimbarii cu respectarea prevederilor Legii 196/2018 privind înființarea, organizarea și funcționarea asociațiilor de proprietari și administrarea condominiilor, anexa nr.13.  
Art.16  Să îndeplinească toate cerinţele igienico-sanitare, sanitar-veterinare,  de mediu, de protecție a muncii, de salubritate şi de prevenirea incendiilor, impuse de actele normative ce reglementează respectivul profil de activitate, anticipat dobândirii acordului de funcționare emis de Primarul municipiului Marghita. Cerinţele sus amintite vor fi verificate şi certificate de către instituţiile cu atribuţii în acest domeniu.

Art.17 Solicitantul este direct răspunzător de funcţionarea unității economice cu respectarea legislației de autorizare din punct de vedere sanitar, sanitar-veterinar, al securității la incendiu, protecţiei mediului și protecției muncii. Retragerea oricăreia din autorizaţiile/avizele/acordurile necesare funcţionării va duce la retragerea Acordului de funcţionare eliberat de Primărie. Operatorul economic are obligatia ca în termen de 30 de zile calendaristice de la data retragerii oricăreia din autorizaţiile/avizele menționate mai sus sa aduca acest aspect la cunostinta organului emitent al acordului de functionare. În caz contrar acordul de funcționare nu se mai consideră valabil.

Art.18 Operatorii economici vor asigura repararea, zugrăvirea şi întreţinerea faţadei clădirii în care se desfăşoară activitatea, cu respectarea legislaţiei în vigoare în domeniul construcţiilor.

Art.19 Operatorii economici vor respecta hotărârile adoptate de Consiliul Local referitor la buna gospodărire şi înfrumuseţarea Municipiului Marghita;

Art.20 Îndeplinirea cerinţelor profesionale de către personalul angajat pentru exercitarea de activităţi comerciale cu produse din sectorul alimentar, conform prevederilor O.G. nr.99/2000, republicată;

Art.21 Este interzisă comercializarea produselor ce ar putea avea impact asupra sănătăţii populaţiei.

Art.22 Unitatea este antifonată corespunzător astfel încât să nu se depăşească limita maximă admisă a zgomotului, în exterior conform O.M.S. 119/2014.  

C.- Procedura de eliberare a Acordului de funcţionare pentru exercitarea activităților comerciale care se supun autorizării în Municipiul Marghita

Art.23 Acordul de funcţionare se emite exclusiv pentru activitatea comercială declarată.
 
Art.24 Acordul de funcţionare va cuprinde şi orarul de funcţionare. Pe raza teritorială a municipiului Marghita, unitățile economice și de prestări servicii vor primi acord de funcționare între orele 8,00 -22,00.

Art.25 Pentru eliberarea Acordului de funcţionare solicitantul va înainta Compartimentului informare publică următoarele documente:

1. Cererea pentru eliberarea acordului de funcţionare utilizând formularul prevăzut în anexa nr.5.
În cazul în care orarul de funcţionare nu poate fi aprobat în forma propusă de solicitant i se comunică acestuia, în scris, motivele care stau la baza acestui refuz. În acest caz, solicitantul va face o nouă cerere în care va solicita aprobarea unui nou orar, conform cerinţelor prezentului regulament şi motivaţiilor comunicate în scris.

2 (1)  În clădirile colective orarul de funcționare va fi maxim până la ora 22,00 cu începere de la ora 8,00;  în cazul în care se solicită prelungirea acestuia, se poate aproba doar după emiterea avizului favorabil de către Poliția Locală, cu acordul Asociației de proprietari și al proprietarilor direct afectați cu care se învecineaza spațiul comercial pe plan orizontal și vertical – formular tip potrivit anexei nr.6; În cazul în care nu există constituită Asociație de proprietari, modificarea orarului se va face cu acordul proprietarilor/chiriașilor direct afectați cu care se învecinează spațiul comercial pe plan orizontal și vertical– formular tip potrivit anexei nr. 7;

2 (2) În clădirile independente având destinație comercială în vederea aprobării orarului de funcționare peste ora 22,00 se vor depune la documentație acordurile tuturor vecinilor limitrofi, persoane fizice (cu care se învecinează pe plan orizontal) referitor la orarul de funcţionare şi activitatea desfăşurată – formular tip sub semnătură privată – anexa nr. 8;

Aceste acorduri vor fi solicitate în conformitate cu prevederile Legii nr.61/1991 privind ordinea şi liniştea publică, republicată, pentru unităţile care desfăşoară activitate înainte de ora 08°° sau peste ora 22°°. În situatia in care agentul economic nu va putea depune la dosar acordul vecinilor limitrofi, acesta va completa o declaratie pe propria raspundere care va cuprinde motivele pentru care nu a obtinut aceste acorduri; declarație care va fi luată în considerare în urma verificării la fața locului (ex. lipsă vecini, locuință nelocuită).
3. Certificatul de înregistrare la Oficiul Registrului Comerţului, actualizat conform Ordinului nr. 337/2007 privind actualizarea clasifiării activităților din economia națională CAEN;
4. Certificatul constatator pentru sediul social/profesional/secundar cu activitate conform Legii nr. 26/1990 privind Registrul Comerţului cu modificările şi completările ulterioare, respectiv a Legii nr. 359/2004 privind simplificarea formalităţilor la înregistrarea în registrul comerţului a persoanelor fizice autorizate, întreprinderilor individuale, întreprinderilor familiale şi persoanelor juridice, cu modificările şi completările ulterioare, actualizat conform Ordinului nr. 337/2007 privind actualizarea clasifiării activităților din economia națională CAEN;
5. Act constitutiv al societăţii (statut, contract de societate) sau, după caz rezoluţia emisă de Oficiul Registrului Comerţului în baza prevederilor O.U.G. nr.44/2008, privind desfăşurarea activităţilor economice de către persoane fizice autorizate, întreprinderi individuale şi întreprinderi familiale; 
6. Actul de deţinere legală a spaţiului -construcţie şi teren: contract de închiriere, comodat, contract de vânzare cumpărare, și extras de Carte Funciară cu înscrisul de ”spațiu comercial sau a destinației corespunzătoare activității supuse autorizării” –nu mai vechi de 30 de zile calendaristice.
Operatorii economici, care nu deţin în proprietate construcția sau terenul vor depune la dosar modul de deţinere legală a acestora de către proprietar si acceptul acestuia: construcţie şi teren (contract de închiriere, comodat, contract de vânzare cumpărare, și extras de Carte Funciară cu înscrisul de ”spațiu comercial sau a destinației corespunzătoare activității supuse autorizării” –nu mai vechi de 30 de zile calendaristice. 

7. Avizul tehnic privind mobilierul stradal amplasat pe domeniul public supus autorizării, emis de Direcția Tehnică – Urbanism din cadrul Primăriei Municipiului Marghita (pentru unitățile de alimentație publică); 

8. Acorduri, avize, autorizații, licențe, sau alte documente relevante ( punct de vedere, negație, etc.) în funcție de codul CAEN, expres stabilite și prevăzute de legislația în vigoare, ale instituțiilor de specialitate, după caz, : 
-Direcția Județeană de Sănătate Publică Bihor (Oradea, Piaţa Libertatii nr. 34, cod postal 410032, telefon 0259434565, fax: 0259418654, orar cu publicul: luni-joi: 8:00-14:00, vineri: 8:00-13:00, email: secretariat@dspbihor.gov.ro);
-Direcția Sanitară Veterinară și pentru Siguranța Alimentelor Bihor (Oradea, str. Ion Bogdan, Nr. 37, cod postal 410125, telefon: 0259-266141, fax: 0259-452872, email: office-bihor@ansvsa.ro), program de funcționare: luni-joi 9:00-13:00, vineri 9:00-12:00;
-Inspectoratul pentru Situaţii de Urgenţă "CRIŞANA" al judeţului Bihor (Oradea, str. Avram Iancu, nr. 9, telefon: 0259.411.212, fax: 0259.430.693, 479.001, e-mail:isubh@isubh.ro);
-Agenția pentru Protecția Mediului Bihor (Oradea, B-dul Dacia, nr.25/A, cod 410464, telefon: 0259-444.590, fax: 0259-406.588, e-mail:office@apmbh.anpm.ro, program de funcționare APM Bihor: luni-joi: 8:00-16:30, vineri 8:00-14:00),, etc.

9. Declaraţia pe propria răspundere a solicitantului referitoare la tipul unităţii de alimentaţie publică (H.G. nr.843 din 14 octombrie 1999 privind încadrarea pe tipuri a unităţilor de alimentaţie publică neincluse în structurile de primire turistice), formular tip potrivit anexei nr. 9. 
sau
Certificat de clasificare pentru structurile de primire turistice cu funcţiuni de alimentaţie publică (sau autorizaţia provizorie de funcţionare/ notă de verificare) eliberat de reprezentanţii  Ministerul Economiei, Antreprenoriatului și Turismului, Direcția Generală Turism - Direcția Autorizare în Turism, str. Promoroacă, nr. 11, Sector 1, Bucuresti, e-mail:autorizare@mturism.ro, www.turism.gov.ro,.ro, Telefon: 0040 786 993 758, conform H.G. nr. 1267/2010 privind eliberarea certificatelor de clasificare, a licențelor și brevetelor de turism;

10. Anexa nr. 13 Aviz proprietari, original. Pentru spaţiile situate în clădiri colective, in cazul schimbării destinației locuințelor, precum și a spațiilor cu altă destinație decât aceea de locuință, prezente în proiectul inițial al imobilului, se poate face numai cu avizul scris al comitetului executiv și cu acordul scris, prealabil, al proprietarilor direct afectati cu care se învecinează, pe plan orizontal și vertical, spațiul supus schimbării cu respectarea prevederilor Legii nr. 196/2018 privind înființarea, organizarea și funcționarea asociațiilor de proprietari și administrarea condominiilor.
11.  Dovada achitării taxelor: pentru acordul de funcţionare, taxa pentru firmă, taxa pentru reclamă și publicitate, taxa vizare, după caz, taxe stabilite prin Hotărârea Consiliului Local; Dacă s-a optat pentru transmiterea acordului, prin poştă, se percepe un tarif de 8,80 lei ( Tariful este stabilit de Compania Națională Poșta Română S.A.). Taxa pentru eliberarea acordului de funcţionare se achită la casieria Primăriei Municipiului Marghita sau prin ordin de plată în contul bugetului local nr. ….……………………deschis la Trezoreria Marghita odată cu depunerea documentaţiei, operatorul economic neputându-se considera autorizat decât în momentul eliberării acordului de funcţionare. O copie a documentului de plată se va anexa la documentaţie.

12. Contractul încheiat între operatorul de salubritate și operatorul economic, care solicită autorizarea activității, pentru spațiul în care își va desfășura activitatea supusă autorizării.

13. În cazul în care în unitatea de alimentaţie publică urmează să se desfăşoare nunţi, botezuri şi alte activităţi asemenea după ora 22,00, se va prezenta suplimentar:
- dovada îndeplinirii condiţiilor de protecţie fonică, prin înscrisuri eliberate de Direcţia de Sănătate Publică.

Verificarea solicitantului dacă are datorii la bugetul local se va face de către funcționarul din cadrul Compartimentului autorizări activități economice, registratură și mediul asociativ. În cazul în care solicitantul are datorii la bugetul local, acordul de funcționare va fi eliberat doar după îndeplinirea tuturor obligațiilor fiscale față de bugetul local.


Art. 26 (1) Acordul de funcţionare va fi emis la cererea operatorului economic, în termen de 30 zile calendaristice de la data depunerii solicitării însoțită de documentația completă, de către U.A.T. Marghita, cu respectarea prevederilor prezentului regulament.

(2) În situația în care, în urma analizei documentației depuse, se constată faptul că documentația este incompletă sau necesită clarificări, acest lucru se notifică în scris solicitantului, în termen de 5 zile calendaristice de la data înregistrării, cu menționarea elementelor necesare în vederea completării acesteia. Începând cu data notificării, termenul legal de 30 de zile calendaristice pentru emiterea acordului de funcționare nu se decalează cu numărul de zile necesar solicitantului pentru a depune și înregistra modificările/ completările aduse documentației inițiale ca urmare a notificării.

	(3) Operatorul economic are obligația sa ridice Acordul de functionare emis de către Primăria Municipiului Marghita, în termen de maxim 30 de zile  calendaristice de la data la care s-a primit înștiințarea scrisă privind emiterea Acordului de functionare, exceptând cazurile în care agentul economic  a optat pentru transmiterea acordului prin poştă.

Art. 27 Taxa privind acordul de funcţionare se va încasa pentru fiecare punct de lucru al operatorilor economici, inclusiv pentru cele situate în cadrul complexelor comerciale și/sau sediu social/profesional cu activitate. 

Art. 28 (1) Vizarea anuală a Acordului de funcționare este obligatorie până la data de 31 martie a fiecărui an. Pentru anul în care se eliberează acordul nu se datorează taxa pentru vizarea anuală a acestuia.

(2) Vizarea anuală se face în baza solicitării scrise a operatorului economic – formular tip potrivit anexei nr. 10 susținută de: autorizațiile/avizele/ acordurile/ licențele de funcționare, emise de organele de specialitate, în conformitate cu specificul activității și reglementările legale în vigoare, pentru care termenul de valabilitate a expirat, vor fi prezentate pentru prelungirea acordului de funcționare la Compartimentul autorizare activități economice, registratură și mediul asociativ, cu viza la zi, anterior sau în data expirării termenului de valabilitate. În caz contrar, valabilitatea acordului de funcționare încetează de la acea dată. La data solicitării vizării anuale, solicitantul nu va avea datorii restante faţă de bugetul local. În caz contrar, se va viza acordul de funcționare numai după achitarea datoriilor restante. 

(3) Nevizarea anuală a acordului de funcționare pe o perioadă mai mare de 2 ani atrage după sine retragerea din oficiu a acordului respectiv.

(4) Taxa   pentru   viza   anuală   se   achită   integral  în momentul obținerii vizei la   nivelul  stabilit  prin anexa la H.C.L. privind stabilirea impozitelor şi taxelor locale, indiferent de perioada rămasă până la sfîrșitul anului,din activitatea comercială, de prestări servicii, de alimentaţie publică și alte activități recreative și distractive.

(5) În cazul în care agentul economic solicit retragerea acordului de funcționare în cursul lunii ianuarie ( pană la data de 31 ianuarie), nu datorează taxa de viză pentru anul în curs.

 (6) În cazul în care comerciantul nu se prezintă să achite taxa pentru viza anuală până la data de 31 martie, această  taxă  se  consideră  neachitată  la termenul scadent și se datorează dobânzi și penalități de întârziere în condițiile legii.

(7) Taxa pentru eliberarea Acordului si taxa pentru viza anuală a acestuia nu se restituie chiar dacă acordul de funcționare a fost anulat în cursul anului respectiv.

(8) În cazul pierderii acordului, aceasta se publică într-un cotidian de circulație locală. Dovada publicării se depune împreună cu cererea  pentru  eliberarea unui   duplicat   al acordului de funcționare.

(9) În   cazul   pierderii  ori degradării  acordului de   funcționare,   eliberarea unui duplicat  se face gratuit. 

Art.29 Responsabilitatea urmăririi taxei pentru eliberarea acordurilor de funcționare pentru a desfășura o activitate economică revine Compartimentului autorizări activități economice, registratură și mediul asociativ.

Art.30 Acordul de funcţionare va fi numerotat şi va fi emis în două exemplare: un exemplar va rămâne în evidenţa U.A.T. Marghita - Compartimentului autorizări activități economice, registratură și mediul asociativ şi al doilea exemplar va fi eliberat, cu respectarea prevederilor prezentului regulament, operatorului economic, în baza documentaţiei depuse la primărie.

Art.31 (1) Modificările la acordul de funcţionare cu privire la datele de identificare ale operatorului economic (adresă sediu social) vor fi operate în mod gratuit, la solicitarea operatorului economic, în baza documentelor justificative.
(2) În situaţiile în care apar modificări referitoare la denumirea firmei, forma de organizare a operatorului economic, tipul de unitate, obiectul de activitate, adresa punctului de lucru, operatorul economic va solicita eliberarea unui nou Acord de funcţionare în baza documentelor justificative. 
 	(3) Modificările intervenite vor fi mentionate pe acordul de funcționare pe verso, și vizele anuale sunt menționate pe acordul de funcţionare pe față.

Art.32 Acordul de functionare este valabil până la modificări privind desfășurarea activității firmei (exceptând modificarea intervenită în baza Avizul pentru modificarea orarului de funcționare), modificarea legislatiei care a stat la baza obținerii acestuia, modificarea valabilității avizelor, autorizațiilor, etc., care au stat la baza obținerii acestuia. Comerciantul are obligația ca în termen de 30 de zile calendaristice de la data aparitiei acestor modificări să le aducă la cunoștința organului emitent al Acordului de funcționare, în caz contrar acordul de functionare pierzându-si valabilitatea.

Art.33 (1) – Autorizarea funcţionării se anulează fără posibilitatea restituirii taxei de autorizare, după cum urmează:
a) la cererea agentului economic;
b) se retrage sau expiră valabilitatea autorizaţiilor/avizelor conform dispozițiilor legale în vigoare;
c) se desfiinţează unitatea în care s-a desfășurat activitatea autorizată;
d) în cazul abaterilor repetate de la prezentul regulament, 
prin retragerea acordului de funcționare în baza Dispozitiei Primarului.

(2) – În cazurile prevăzute la alin. 1 agenţii economici au obligaţia de a preda în termen de 15 zile calendaristice acordul de funcţionare în original, în caz contrar acordul de funcționare își pierde valabilitatea.

Art.34 În cazul constatării de către Compartimentul Comercial din cadrul Politiei Locale, a faptului ca agentul economic a încetat activitatea în spaţiul pentru care a fost autorizat, acordul de funcţionare poate fi retras fără cerere prealabilă.

Art.35 Acordul de funcţionare poate fi retras oricând, dacă nu se respectă:
-	obiectul de activitate menţionat pe acordul de funcţionare;
-	orarul de funcţionare aprobat;
-	normele de estetică, curăţenie şi igienă publică;
-	normele de convieţuire socială, ordine şi linişte publică;
-	normele de securitate la incendiu; 
-	cerinţele şi criteriile ce au stat la baza eliberării acordului de funcţionare;
-	existenţa unor reclamaţii întemeiate, la constatarea Compartimentului autorizări activități economice, registratură și mediul asociativ, Birou Poliţie Locală din cadrul Primăriei Municipiului Marghita sau a altor instituţii abilitate.
-	alte prevederi impuse de actele normative în vigoare, si prevederile prezentului regulament;

Art.36 (1) Referatul pentru emiterea dispoziției privind eliberarea/retragerea acordului de funcţionare va fi întocmit de către Compartimentul autorizări activități economice, registratură și mediul asociativ și/sau Biroul Poliţie Locală din cadrul Primăriei Municipiului Marghita.
(2) Eliberarea /retragerea acordului de funcţionare se face prin Dispoziţia Primarului Municipiului Marghita.
.



Cap. III- Aviz modificare orar de funcționare


Art.37 Fiecare operator economic îşi stabileşte orarul de funcţionare cu respectarea prevederilor înscrise în legislaţia muncii şi cu condiţia respectării reglementărilor în vigoare privind normele de convieţuire socială, ordinea şi liniştea publică.

Art.38 Orarul de funcţionare se afişează la intrarea în unitate, în mod vizibil din exterior, comerciantul fiind obligat să asigure respectarea acestuia.

Art.39 În cazul solicitării de modificare a orarului de funcționare se va elibera un nou aviz pentru modificarea orarului de funcționare. 

Art.40 Avizul pentru modificarea orarului de funcționare se eliberează în baza unei cereri, formular tip potrivit anexei nr.11, care va fi însoțită de acordul de funcționare și de dovada achitării taxei pentru eliberarea avizului.

Art.41 Modelul tip al avizului pentru modificarea orarului de funcționare este prevăzut în anexa nr.3.

Art.42 Taxa pentru eliberarea Avizului pentru modificarea orarului de funcționare datorată este în cuantumul stabilit prin anexa la H.C.L. privind stabilirea impozitelor şi taxelor locale, cu modificările şi completările ulterioare (dacă este cazul);
 
Art.43 Taxa pentru eliberarea avizului orarului de funcționare se va achita odată cu depunerea cererii, la fiecare modificare de orar solicitată.

Art.44 Avizul pentru modificarea orarului de funcționare se afișează la loc vizibil din exterior la fiecare unitate.

Art.45 Comerciantul este obligat să respecte orarul avizat și afișat.

Art.46 Eliberarea avizului pentru modificarea orarului de funcționare în cazul în care solicită prelungirea programului de funcționare după ora 22,00 se va face după emiterea avizului favorabil de către Poliția Locală, procedura de emitere a avizului pentru modificarea orarului de funcționare este cea prevăzută la art. 25 pct.2.  coroborat cu pct. 13.  

Art.47 În cazul operatorilor economici care au orar de funcționare peste ora 22,00 și au reclamații privind conturbarea liniștii și ordinii publice, la propunerea organelor abilitate, respectiv Poliția Municipiului, Poliția Locală, Jandarmeria Română, Garda de Mediu, Agenția pentru Protecția Mediului, Direcția Județeană de Sănătate Publică însoțite de documente justificative, se va reduce orarul de funcționare prin Dispoziția Primarului până la maxim ora 22,00. Referatul pentru emiterea dispoziției privind reducerea orarul de funcționare va fi întocmit de către Compartimentul autorizări activități economice, registratură și mediul asociativ.
Art.48 Pentru tulburarea în mod repetat a liniștii și ordinii publice, la propunerea organelor abilitate, respectiv Poliția Municipiului, Poliția Locală, Jandarmeria Română, Garda de Mediu, Agenția Regională pentu Protecția Mediului, Direcția Județeană de Sănătate Publică se va dispune suspendarea activității comerciale pe o perioadă de până la 30 zile calendaristice prin Dispoziția Primarului. Referatul pentru emiterea dispoziției privind suspendarea activității comerciale va fi întocmit de către Compartimentul autorizări activități economice, registratură și mediul asociativ.

Art.49  În cazul în care nu se respectă măsura suspendării activității, la propunerea organelor abilitate, respectiv Poliția Municipiului, Poliția Locală, Jandarmeria Română, Garda de Mediu, Agenția Județeană pentu Protecția Mediului, Direcția Județeană de Sănătate Publică, se va dispune retragerea Acordului de funcţionare prin Dispoziție Primar. Referatul pentru emiterea dispoziției privind retragerea Acordului de funcţionare va fi întocmit de către Compartimentul autorizări activități economice, registratură și mediul asociativ.

Art.50 Avizul pentru modificarea orarului de funcționare se aplică tuturor comercianților, indiferent de forma de organizare și activitatea desfășurată.


Cap. IV- Acord de funcţionare pentru desfăşurarea de activităţi temporare


A. Cerinţe şi criterii ce trebuiesc îndeplinite în vederea eliberării autorizaţiei de funcţionare pentru desfăşurarea de activităţi temporare pe domeniul public 

Art.51 Prin comerţ în zone publice se înţelege activitatea de comercializare a produselor şi serviciilor, desfăşurată permanent sau sezonier în pieţe, târguri, pasaje publice, drumuri publice şi străzi sau în orice zonă de altă natură destinată folosinţei publice, cu excepţia celor administrate special.

Art.52 (1) Zonele publice pentru exercitarea comerţului cu produse şi servicii de piaţă sunt delimitate de către autorităţile administraţiei publice locale în conformitate cu planurile de urbanism general, de Regulamentul de ocupare al domeniului public pentru desfășurarea de activități temporare aprobat prin Hotărâre a Consiliului Local.
 (2)  Autorităţile publice locale stabilesc tipul de comerţ, potrivit actelor normative în vigoare.

Art.53 (1) În zonele publice pot fi desfăşurate activităţi temporare numai de către operatorii economici – persoanelor fizice autorizate, întreprinderilor individuale, întreprinderilor familiale, societăţilor comerciale, regiilor autonome şi organizaţiilor cooperatiste, în baza acordului de funcţionare eliberat de U.A.T. Marghita.
(2) Acordul de funcţionare pentru desfăşurarea de activităţi temporare pe domeniul public se va elibera pentru fiecare punct de lucru al operatorului economic.
(3) Operatorul economic care solicită desfăşurarea de activităţi temporare pe domeniul public trebuie să dispună de toate acordurile şi avizele legale obligatorii pentru desfăşurarea activităţii.
(4) În spaţiul din faţa structurilor de vânzare cu sediu fix sau în imediata apropiere a acestora, este interzisă comercializarea de produse similare de către alţi comercianţi, cu excepţia administratorilor structurilor respective.

Art.54 Activitatea temporară în zone publice se va desfăşura civilizat, cu respectarea normelor privind:
- respectarea amplasamentelor;
- igiena şi sănătatea publică;
- protecţia consumatorilor;
- securitatea la incendiu;
- protecţia muncii;
- ordinea şi liniştea publică;
- asigurarea şi păstrarea curăţeniei în zona publică ocupată iar prin funcţionare să nu creeze disconfort spaţiilor învecinate;

Art.55 (1) Acordul de funcţionare pentru desfăşurarea de activităţi temporare pe domeniul public în Municipiul Marghita, va fi eliberat la cererea operatorului economic în termen de maxim 30 zile calendaristice de la data depunerii cererii însoțită de documentația completă de susținere, de către U.A.T. Marghita. 
(2) Acordul de funcţionare pentru desfăşurarea de activităţi temporare pe domeniul public se emite la solicitarea scrisă a operatorului economic şi va fi însoţită de documentaţia necesară în vederea autorizării, formular tip potrivit anexei nr. 12.
(3) În situația în care, în urma analizei documentației depuse, se constată faptul că documentația este incompletă sau necesită clarificări, acest lucru se notifică în scris solicitantului, în termen de maxim 5 zile calendaristice de la data înregistrării, cu menționarea elementelor necesare în vederea completării acesteia. 
Începând cu data notificării, termenul legal de maxim 30 zile calendaristice pentru emiterea acordului de funcționare nu se decalează cu numărul de zile necesar solicitantului pentru a depune și înregistra modificările/ completările aduse documentației inițiale ca urmare a notificării. 

Art.56 (1) Este obligatoriu ca la locul de desfăşurare a activităţii temporare, operatorul economic să deţină şi să utilizeze recipienţi speciali pentru colectarea selectivă a deşeurilor. Se interzice depozitarea deşeurilor în zona publică ocupată, în perimetrul ei, sau pe zonele verzi.
 (2) Este interzisă deteriorarea sub orice formă a spaţiilor verzi, depozitarea produselor sau ambalajelor de orice fel pe spaţiile verzi sau pe trotuare.
(3) Este interzisă comercializarea stradală a băuturilor alcoolice sub orice formă (excepție terasele amenajate).

Art.57 Operatorii economici au obligaţia să întreţină corespunzător mobilierul stradal agreat la capitolul V din prezentul Regulament. Este interzisă modificarea acestuia.

Art.58 Autoritatea publică locală poate interveni ori de câte ori este necesar prin reaşezarea amplasamentelor autorizate sau prin sistarea emiterii de noi acorduri de funcţionare.

Art.59 Condiţiile de amplasare a teraselor/amenajamente sezoniere în Municipiul Marghita sunt următoarele:

a) amenajările sezoniere se vor amplasa conform unui plan de amenajare de-a lungul faţadelor, în faţa suprafeţei proprii de vânzare care are activitatea de alimentaţie publică, păstrând un culoar de trecere pe lângă terasă, fără să afecteze accesul în curţile imobilelor, în incinta spaţiilor învecinate, traficul pietonilor şi al autovehiculelor;
b) în cazul amplasării teraselor/amenajamentelor pe trotuar se va lăsa un culoar de trecere pentru pietoni de minim 1 m., 
c) se interzice amplasarea teraselor sezoniere pe carosabil;
d) amplasamentele situate în faţa punctului de lucru, cu profil de alimentaţie publică, vor fi atribuite la cererea utilizatorilor acestor spaţii;
e) un operator economic va utiliza un singur set de mobilier de acelaşi fel (scaune, mese, umbrele, copertine);
f) învelitoarele umbrelelor sau copertinelor vor avea o structură independentă de faţadele clădirilor şi de pavaj şi vor fi realizate din pânze impermeabile şi rezistente la intemperii; umbrelele vor avea aceeaşi formă şi nu vor depăşi limitele zonei pentru care a fost autorizată terasa;
g) mobilierul pentru servire, inclusiv aparatele de produse alimentare, instalaţiile frigorifice sunt permise în spaţiul public, doar acolo unde zona permite;
h) nu este permisă construirea de postamente pentru aşezarea mobilierului (cu excepţia zonelor unde, din cauza înclinaţiei terenului, trebuie asigurată planeitatea);
i) perimetrul teraselor va fi delimitat numai pe părţile laterale prin jardiniere la nivelul solului (înălţimea acestora nedepăşind 30 cm.) sau plante în ghiveci;
j) iluminatul teraselor va fi asigurat de iluminatul public şi prin surse proprii de iluminare;
k)  se va asigura păstrarea ordinii şi liniştii publice în cadrul perimetrului terasei conform prevederilor legale în vigoare.

B. Procedura de eliberare a acordului de funcţionare pentru desfăşurarea de activităţi temporare pe domeniul public

Art.60 Ocuparea temporară a locurilor publice (stabilite expres prin H.C.L.) se autorizează în vederea desfăşurării următoarelor activităţi:
-  comerţ de mic detaliu;
-  activitatea teraselor sezoniere în faţa propriilor unităţi de alimentaţie publică
-  circuri, menajerii, agrement;
 - campanii promoţionale.

Art.61  Produsele care pot fi comercializate pe domeniul public sunt următoarele:

a) Comerţ de mic detaliu:
- pop-corn ( floricele de porumb), vată de zahăr, îngheţată, băuturi răcoritoare (pe aparate tip, specializate ), alte aparate pentru produse alimentare;
- băuturi răcoritoare, îngheţată din lăzi frigorifice;
- flori, mărţişoare, felicitări, sorcove, brazi, 
- fructe sezoniere.

b)Comerţ de preîntâmpinare:
-constă în desfăşurarea de activităţi comerciale şi /sau de expunere a produselor din unitate in faţa propriilor unităţi comerciale 

Art. 62 Acordul de funcţionare va fi însoţit de avizul Directiei Tehnice și /sau de contractul de închiriere/ folosință temporară/ concesiune (după caz).

Actele necesare eliberării acordului de funcţionare pentru ocuparea temporară a domeniului public în funcţie de activitatea ce urmează a fi autorizată: 

(1) Pentru comerţ de mic detaliu 
-  Cerere;
- Avizul Direcției Tehnice și /sau de contractul de închiriere/ folosință temporară/ concesiune (după caz);
- Certificat de înregistrare la Oficiul Registrului Comerţului;
- Certificatul constatator pentru cu activitatea desfășurată în afara sediilor, conform
Legii nr. 26/1990 privind Registrul Comerţului cu modificările şi completările ulterioare, respectiv a Legii nr. 359/2004 privind simplificarea formalităţilor la înregistrarea în registrul comerţului a persoanelor fizice autorizate, întreprinderilor individuale, întreprinderilor familiale şi persoanelor juridice, cu modificările şi completările ulterioare, actualizat conform Ordinului nr. 337/2007 privind actualizarea clasifiării activităților din economia națională CAEN;
- Act constitutiv al societăţii (statut, contract de societate) sau certificat de
înregistrare menţiuni şi rezoluţia emisă de Oficiul Registrului Comerţului în baza prevederilor O.U.G. nr.44/2008, privind desfăşurarea activităţilor economice de către persoane fizice autorizate, întreprinderi individuale şi întreprinderi familiale;
- Acorduri, avize, autorizaţii ale instituţiilor de specialitate expres stabilite şi
prevăzute de legislaţia în vigoare (unde este cazul);
- Alte documente în funcţie de specificul activităţii solicitate şi funcţie de natura
juridică a terenului.
      - Verificarea solicitantului dacă are datorii la bugetul local se va face de către funcționarul din cadrul   Compartimentului autorizări activități economice, registratură și mediul asociativ. În cazul în care solicitantul are datorii la bugetul local, acordul de funcționare va fi eliberat doar după îndeplinirea tuturor obligațiilor fiscale față de bugetul local.

(2) Activitatea teraselor sezoniere în faţa propriilor unităţi de alimentaţie publică:

-	Cerere;
-	Avizul Direcției Tehnice și contractul de închiriere/ folosință temporară/ concesiune (după caz);
-	Acordul de funcţionare;
Daca a intervenit modificarea valabilităților avizelor, autorizațiilor, actelor referitoare la modul de deţinere a spaţiului etc., care au stat la baza emiterii acordului de funcționare se va depune prelungirea valabilității acestora;
·      Verificarea solicitantului dacă are datorii la bugetul local seva face de către
funcționarul din cadrul Compartimentului autorizări activități economice, registratură și mediul asociativ. În cazul în care solicitantul are datorii la bugetul local, acordul de funcționare va fi eliberat doar după îndeplinirea tuturor obligațiilor fiscale față de bugetul local.

(3) Pentru campanii promoţionale:
- 	Cerere;
- 	Avizul Direcției Tehnice,
- 	Certificat de înregistrare la Oficiul Registrului Comerţului;
- 	Actul constitutiv al societăţii (Statut, Contract de societate);
- 	Contract pentru marca de produs sau serviciul promovat;
- 	Pliante (fotografii) cu produsul/serviciul promovat;
- 	Alte documente în funcţie de specificul activităţii solicitate şi funcţie de natura juridică a terenului.
- 	Verificarea solicitantului dacă are datorii la bugetul local seva face de către funcționarul din cadrul Compartimentului autorizări activități economice, registratură și mediul asociativ. În cazul în care solicitantul are datorii la bugetul local, acordul de funcționare va fi eliberat doar după îndeplinirea tuturor obligațiilor fiscale față de bugetul local.

(4) Pentru circuri:
- 	Cerere;
- 	Avizul Direcției Tehnice ,
- 	Certificat de înregistrare la Oficiul Registrului Comerţului; 
- 	Actul constitutiv al societăţii (Statut, Contract de societate);
-	Acorduri, avize, autorizaţii ale instituţiilor de specialitate expres stabilite şi prevăzute de legislaţia în vigoare;
- 	Alte documente în funcţie de specificul activităţii solicitate şi funcţie de natura juridică a terenului.
- 	Verificarea solicitantului dacă are datorii la bugetul local se va face de către funcționarul din cadrul Compartimentului autorizări activități economice, registratură și mediul asociativ. În cazul în care solicitantul are datorii la bugetul local, acordul de funcționare va fi eliberat doar după îndeplinirea tuturor obligațiilor fiscale față de bugetul local.


(5) Pentru agrement:
- 	Cerere;
- 	Avizul Direcției Tehnice,
- 	Certificat de înregistrare la Oficiul Registrului Comerţului; 
- 	Act constitutiv al societăţii (statut, contract de societate) sau certificat de înregistrare menţiuni şi rezoluţia emisă de Oficiul Registrului Comerţului în baza prevederilor O.U.G. nr.44/2008, privind desfăşurarea activităţilor economice de către persoane fizice autorizate, întreprinderi individuale şi întreprinderi familiale;
- 	Acorduri, avize, autorizaţii ale instituţiilor de specialitate expres stabilite şi prevăzute de legislaţia în vigoare (unde este cazul);
- 	Alte documente în funcţie de specificul activităţii solicitate şi funcţie de natura juridică a terenului.

- 	Verificarea solicitantului dacă are datorii la bugetul local seva face de către funcționarul din cadrul Compartimentului autorizări activități economice, registratură și mediul asociativ. În cazul în care solicitantul are datorii la bugetul local, acordul de funcționare va fi eliberat doar după îndeplinirea tuturor obligațiilor fiscale față de bugetul local.

Art.63 Acordul de funcţionare va fi numerotat şi va fi emis in două exemplare: un exemplar va rămâne în evidenţa U.A.T. Marghita - Compartimentului autorizări activități economice, registratură și mediul asociativ şi al doilea exemplar va fi eliberat, cu respectarea prevederilor prezentului regulament, operatorului economic, în baza documentaţiei depuse la primărie.

Art.64 În cazul în care terenurile pe care sunt amplasamente autorizate vor primi o altă destinaţie conform documentaţiilor aprobate, operatorii economici în cauză vor fi înştiinţaţi prin notificare prealabilă urmând a se identifica alte amplasamente la propunerea acestora.

Art.65 (1) Încetarea ocupării temporare a domeniului public- înainte de termenul aprobat se face prin solicitare scrisă a operatorului economic înainte de termenul aprobat, sau, prin notificare prealabilă adresată operatorului economic (cu sau fără cerinţa dezafectării suprafeţei ocupate de amplasamentul autorizat), atunci când situaţia o cere.
 (2) În situaţia solicitării adresate din partea operatorului economic, aceasta se va face în conditiile stabilite prin contractul încheiat intre parti. Reluarea activităţii se face prin solicitare scrisă din partea operatorului economic cu minimum 15 zile calendaristice înainte de începerea activităţii.
 (3) În cazul încetării activităţii temporare (cu sau fără dezafectarea suprafeţei ocupate) la solicitarea organelor de control în drept, reluarea activităţii se va face după remedierea aspectelor care au condus la măsura de încetare a activităţii.

Art.66 (1) Taxa de ocupare temporară a domeniului public al Municipiului Marghita este stabilită prin H.C.L. și achitată de către operatorul economic pentru desfăşurarea de activităţi temporare pe domeniul public al Municipiului Marghita se va încasa pentru fiecare punct de lucru al operatorilor economici, pentru anul în curs.
 (2) Operatorii economici care desfăşoară activităţi temporare pe domeniul public al Municipiului Marghita, datorează o taxă zilnică/diferenţiată în raport cu activitatea desfăşurată, suprafaţa ocupată, zona de amplasament, perioada de desfăşurare a activităţii.
 (3) Taxa de ocupare temporară a domeniului public al Municipiului Marghita se plăteşte la casieria Primăriei Municipiului Marghita sau prin ordin de plată în contul bugetului local, nr…………………..deschis la Trezoreria Marghita operatorul economic neputându-se considera autorizat decât în momentul eliberării acordului de funcţionare. O copie a documentului de plată se va anexa la documentaţie.

Art.67 (1) Acordul de funcţionare pentru desfăşurarea de activităţi temporare este valabil pe durata perioadei aprobate.
(2) În cazul neachitării în termen a taxelor datorate, se vor percepe majorări de
întârziere conform legislaţiei în vigoare, calculate până la data efectuării plăţii inclusiv.

Art.68 Taxele de ocupare temporară a domeniului public al Municipiului Marghita sunt prevăzute în anexa la H.C.L. privind administrarea domeniului public al municipiului Marghita, cu modificările şi completările ulterioare (daca este cazul);

Art.69 Responsabilitatea încasării taxelor menţionate revine Direcției Tehnice.

Art.70 Modificările la acordul de funcţionare vor fi operate la solicitarea scrisă a operatorului economic sau atunci când situaţia o cere, cu acordul autorităţii publice locale, prin eliberarea unui nou acord de funcţionare, în baza documentelor justificative.

Art.71 (1) În cazul deteriorării acordului de funcţionare pentru desfăşurarea de activităţi temporare, operatorul economic va solicita eliberarea unui duplicat al acordului de funcţionare.
(2) În cazul pierderii acordului de funcţionare pentru desfăşurarea de activităţi
temporare, operatorul economic va declara nulitatea acestuia într-un cotidian de circulație locală, urmând a solicita eliberarea unui duplicat al acordului de funcţionare. Eliberarea duplicatului se va face în mod gratuit.

Art.72 (1) Retragerea acordului de funcţionare se face prin solicitare scrisă a operatorului economic, cu condiţia achitării taxelor aferente până la data solicitării retragerii, inclusiv.
  (2) Acordul de funcţionare poate fi retras oricând, înaintea expirării termenului dacă nu se respectă:
- 	amplasamentul şi suprafaţa aprobată;
- 	obiectul de activitate autorizat;
- 	tipul de amplasament aprobat;
- 	normele de estetică şi igiena publică;
- 	normele privind securitatea la incendiu;
- 	cerinţele şi criteriile ce au stat la baza eliberării acordului de funcţionare;
- 	existenţa unor reclamaţii întemeiate, la constatarea autorizări activități economice, registratură și mediul asociativ,  Biroul Poliţia Locală din cadrul U.A.T. Marghita sau a altor instituţii abilitate.
- 	alte prevederi impuse de actele normative în vigoare si prevederile prezentului regulament.
(3) Referatul pentru emiterea dispoziției privind retragerea acordului de funcţionare va fi întocmit de către Compartimentului autorizări activități economice, registratură și mediul asociativ și/sau Biroului Poliţia Locală din cadrul U.A.T. Marghita.
(4) Retragerea acordului de funcţionare se face prin Dispoziţia Primarului Municipiului Marghita.



Cap.V – Categorii de mobilier urban in vederea desfăşurării activităților comerciale


Art.73 Fiecare operator economic îşi poate stabili modul de expunere a produselor/ serviciilor, respectand prezentul regulament si conform Anexei 15, Anexei 16 si Anexa 17.

Art.74 Amplasarea tonetelor pe spatiul public al Municipiului Marghita, se va face conform proiectului Anexei 15. Structura permisa va fi amplasata direct pe sol, fara fundatii si platforme, in suprafata de maxim 12 mp, doar in baza avizului de amplasare si in locatii care nu determina congestionarea sau blocarea traficului pe trotuar, fara racorduri si/sau bransamente la utilitati urbane, cu exceptia energiei electrice.
Structura permisa va fi obligatoriu demontabila, realizata din materiale usoare, material folosit va fi structura din metal vopsit in camp electrostatic verde olive RAL 6025, maro deschis RAL 8008, antracit RAL 7026, 7021, 7016 sau lemn. Tonetele pot fi acoperite sau descoperite, in cazul in care sunt acoperite materialul folosit este tabla vopsita in camp electrostatic culoare antracit RAL 7026, 7021, 7016 sau lemn.

Art.75 Amplasarea pupitrelor descoperite/ acoperite sau inchise pe spatiul public al Municipiului Marghita, se va conform prezentului regulament, Anexa nr. 16.  Structura permisa va fi amplasata direct pe sol, fara fundatii si platforme, modul de 1,00 x 2,00 m, cu inaltimea de 2,40 m, doar in baza avizului de amplasare si in locatii care nu determina congestionarea sau blocarea traficului pe trotuar, fara racorduri si/sau bransamente la utilitati urbane, cu exceptia energiei electrice.
Dimensiunile propuse sunt orientatorii, iar modulele pot fi grupate/ aliniate in functie de necesitati.
Structura permisa va fi obligatoriu demontabila, realizata din materiale usoare, material folosit va fi structura din metal vopsit in camp electrostativ verde olive RAL 6025, maro deschis RAL 8008 sau lemn.
Structura permisa poate fi mobile/ fixa.
Pupitrele pot fi partial inchise, tejgeaua poate fi amplasata la cota necesara, in functie de destinatie.

Art.76 Amplasarea chioșcurilor pe spațiul public al Municipiului Marghita, se va face conform proiectului Anexei 17. Structura permisă va fi amplasată direct pe sol/ bolțari BA, fără fundații și platforme, în suprafața de maxim 12 mp, doar în baza avizului de amplasare și în locații care nu determină congestionarea sau blocarea traficului pe trotuar, fără racorduri și/sau bransamente la utilități urbane, cu excepția energiei electrice.
Aceste locații vor fi puse la dispoziția agentului economic prin Regulamentul de Publicitate al Municipiului Marghita, anexa 18.
Structura permisă va fi obligatoriu demontabilă, realizată din materiale ușoare, material folosit va fi structura din metal vopsit in camp electrostativ verde olive RAL 6025, maro deschis RAL 8008 sau lemn. 
Se permite amplasarea unui modul de 6 mp/ amplasarea a doua module de 6 mp, respectiv maxim 12 mp, pentru un singur agent economic pe o singura locație. Se permite amplasarea unei firmei luminate/ iluminate doar pe o singura fațada, în funcție de modulul ales conform Anexei 17 a prezentului Regulament.
Structura propusă pentru execuția chioșcului: – structura metalică cu închidere panouri sandwich pentru pereți, finisați cu placaj din lemn, panouri sandwich de acoperiș culoare verde, cu/ fără panou de perete verde, suprafața vitrată cu sticla de tip transparent, incolor;
· Structura integrală din lemn;
· [bookmark: _heading=h.gjdgxs]Structura partială din lemn; 
Proporția suprafața plină și suprafața vitrată este cu titlul de sugestie, agentul economic poate opta pentru mărirea/ micșorarea suprafațele vitrate.
Amplasarea de reclame, afişe, autocolante, anunțuri, în exterior sau interior, e interzisă.

Art.77 Amplasarea mobilierulul urban pe domeniul public al Municipiului Marghita, va fi permisă direct pe sol, fără fundații și platforme, doar în baza avizului de amplasare și în locații care nu determină congestionarea sau blocarea traficului pe trotuar, fără racorduri și/sau bransamente la utilități urbane, exceptand racordul la rețeaua electrică.
Structura permisa va fi realizata din materiale ușoare, materialul folosit va fi structură din metal vopsit în camp electrostatic verde olive RAL 6025, maro deschis RAL 8008 sau lemn. Proporția suprafața plină/ deschisă sau suprafața vitrată este cu titlul de sugestie, agentul economic poate opta pentru mărirea/ micșorarea suprafețelor.
Inchiderea parțial/ totală se va face din panouri/placa lemn; dulapi lemn; panouri/ placaj furniruit.

Cap.VI - Sancţiuni

Art.78 Constituie contravenții, dacă nu au fost săvârșite în astfel de condiții încât potrivit legii penale să constituie infracțiuni și se sancționează după cum urmează :
	
	Litera
	Fapta contravențională
	Amenda(RON)

	
	
	Pers.fizice
	Pers.juridice

	a
	desfășurarea oricărui exercițiu comercial și altor activități recreative și distractive fără a deține acord de funcționare pentru desfășurarea activității. 
-În cazul repetării contravenţiei va fi aplicată și sancțiunea complementară a suspendării activității comerciale până la data autorizării.

	1000-1500
	1500-2500

	b
	fapta de a nu viza acordul de funcționare pentru desfășurarea oricărui exercițiu comercial și altor activități recreative și distractive,în termenul legal.
- În cazul repetării contravenţiei va fi aplicată și sancțiunea complementară a suspendării activității comerciale, până la data vizării acordului.

	1000-1500
	1500-2500

	c
	fapta de a nu respecta și/sau de a nu afișa în mod vizibil din exterior a orarului de funcționare
- În cazul repetării contravenţiei va fi aplicată și sancțiunea complementară a retragerii acordului de funcționare.
	200-1000
	400-2000

	d
	comercializarea de produse și/sau prestări de servicii fără a deține acord de funcționare pentru desfășurarea de activități temporare pe domeniul public, mutarea sau extinderea unui exercițiu comercial, cât și modificarea suprafeței structurii de vânzare menționate în acord.
Sancțiune complementară: desfiinţarea lucrărilor şi aducerea terenului în starea iniţială ( dinaintea ,  mutării extinderii, sau modificării suprafeței structurii de vânzare menționate în acord), 
În cazul în care desfiinţarea lucrărilor şi aducerea terenului în starea iniţială nu va fi executată de către contravenient, această măsură va fi pusă în aplicare de către compartimentul de specialitate din cadrul Primăriei, cu recuperarea cheltuielilor ocazionate de desfiinţarea lucrărilor şi aducerea terenului în starea iniţială, de la contravenient.

	400-600
	1000-2000

	e
	desfășurarea oricărui exercițiu comercial și altor activități recreative și distractive în perioada suspendării activității comerciale.
Se vor face notificări, după caz, instituțiilor publice de înregistrare și respectiv de control de stat competente în înregistrarea, cunoașterea și controlul activităților comerciale.

	1000-1500
	1500-2500

	f
	fapta de a nu pune la dispoziție, în mod accesibil consumatorilor, la locul de desfășurare a activității temporare de către operatorul economic a  recipienților speciali pentru colectarea selectivă a deșeurilor
	400-1000
	1000-1500

	g
	Fapta de a ocupa domeniul public ( spații verzi, trotuare, carosabil, alei pietonale,etc. )
cu produse (care fac obiectul comercializării) sau a ambalajelor (de orice fel),  fără a deține arpobarea scrisă a U.A.T. Marghita;
Sancțiunea complementară de desfiinţare a lucrărilor şi aducerea terenului în starea iniţială.
În cazul în care desfiinţarea lucrărilor şi aducerea terenului în starea iniţială nu va fi executată de către contravenient, această măsură va fi pusă în aplicare de către compartimentul de specialitate din cadrul Primăriei, cu recuperarea cheltuielilor ocazionate de desfiinţarea lucrărilor şi aducerea terenului în starea iniţială, de la contravenient.

	400-1000
	1000-1500

	h
	comercializarea stradală a băuturilor alcoolice sub orice formă, ( excepție terasele amenajate)
	500-1000
	1000-1500

	i
	utilizarea unui mobilier stradal neagreat (neconform standardelor stabilite în anexa prezentului regulament) de Primăria Municipiului Marghita sau modificarea mobilierului stradal agreat de Primăria Municipiului Marghita în sensul realizării unor lucrări cu scopul extinderii acestuia : suporți, tonete, chioșcuri, pupitre descoperite/ acoperite sau închise, copertine, acoperirea cu prelate sau al consolidării acestuia; fundații, platforme etc.
Sancțiunea complementară de desfiinţare a lucrărilor şi aducerea terenului în starea iniţială.
În cazul în care desfiinţarea lucrărilor şi aducerea terenului în starea iniţială nu va fi executată de către contravenient, această măsură va fi pusă în aplicare de către compartimentul de specialitate din cadrul Primăriei, cu recuperarea cheltuielilor ocazionate de desfiinţarea lucrărilor şi aducerea terenului în starea iniţială, de la contravenient.

	1000-1500
	1500-2500

	j
	deteriorarea domeniului public prin ancorarea obiectelor destinate asigurării protecției produselor comercializate
Sancțiunea complementară de desfiinţare a lucrărilor şi aducerea terenului în starea iniţială.
În cazul în care desfiinţarea lucrărilor şi aducerea terenului în starea iniţială nu va fi executată de către contravenient, această măsură va fi pusă în aplicare de către compartimentul de specialitate din cadrul Primăriei, cu recuperarea cheltuielilor ocazionate de desfiinţarea lucrărilor şi aducerea terenului în starea iniţială, de la contravenient.

	500-1000
	1000-1500

	k
	expunerea de produse pe fațadele structurii de vânzare
	500-1000
	1000-2000

	l
	utilizarea unui mobilier stradal agreat de Primăria Municipiului Marghita: suporți, tonete, chioșcuri, pupitre descoperite/ acoperite sau închise, copertine, acoperirea cu prelate sau al consolidării acestuia, dar fără a deține aviz de amplasare.
Sancțiunea complementară de desfiinţare a lucrărilor şi aducerea terenului în starea iniţială.
În cazul în care desfiinţarea lucrărilor şi aducerea terenului în starea iniţială nu va fi executată de către contravenient, această măsură va fi pusă în aplicare de către compartimentul de specialitate din cadrul Primăriei, cu recuperarea cheltuielilor ocazionate de desfiinţarea lucrărilor şi aducerea terenului în starea iniţială, de la contravenient.

	1000-1500
	1500-2500

	m
	nerepararea, nezugrăvirea şi neîntreţinerea faţadei clădirii în care se desfăşoară activitatea.
	300-600
	1000-1500



Art.79 Constatarea și sancționarea contravențiilor se vor face de către polițiștii locali din cadrul Poliției Locale Marghita și de către alte persoane anume împuternicite de primar, cu îndeplinirea condițiilor generale din Ordonanța de Guvern nr. 2 din 2001 actualizată și în corelare cu prevederile din prezentul regulament.

Art.80 În cazul repetării contravenţiilor prevăzute la art. 78 lit. a, c, e şi f într-un interval de 12 luni, chiar dacă amenda a fost plătită, precum şi în cazul în care se încalcă în mod repetat dispoziţiile legale privind liniştea şi ordinea publică, se va suspenda activitatea comercială pe o perioada de pana la 30 de zile calendaristice pentru structura de vânzare respectivă, prin Dispoziţia Primarului Municipiului Marghita.

Art.81 Odată cu aplicarea amenzii pentru contravenţiile stabilite prin prezenta hotărâre se pot dispune prin procesul verbal de constatare şi sancţionare a contravenţiei, în funcţie de natura şi gravitatea faptei, sancţiuni complementare cumulate, conform dispoziţiilor O.G. nr. 2/2001 privind regimul juridic al contravenţiilor, cu modificările şi completările ulterioare.

Art.82 Cu respectarea prevederilor art 28 alin 1) din Ordonanța de Guvern. nr. 2 din 2001 republicată, contravenientul poate achita, în termen de cel mult 15 zile de la data înmânării sau comunicării procesului-verbal, jumătate din minimul amenzii prevăzute de actul normativ, agentul constatator făcând mențiune despre această posibilitate în procesul-verbal.

Art.83 Suspendarea activităţii comerciale în condiţiile art.78 din Ordonanța de Guvern nr. 99/2000 republicată, se face prin Dispoziţia Primarului Municipiului Marghita pe o perioadă de până la 30 de zile calendaristice pentru structura de vânzare respectivă.

Art.84 Retragerea actelor de către instituţiile care le-au emis, nerespectarea criteriilor ce au stat la baza eliberării Acordului de funcţionare în condiţiile prezentei hotărâri, atrage revocarea Acordului de funcţionare.

Art.85 În cazul repetării contravenţiilor de la art.78 lit.g-l într-un interval de 6 luni sau a încălcării în mod repetat într-un interval de 6 luni a prevederilor Acordului de funcţionare precum şi în cazul în care se încalcă în mod repetat dispozițiile legale privind liniștea și ordinea publică, se va suspenda Acordul de funcționare pe o perioadă de până la 30 de zile calendaristice prin Dispoziția Primarului Municipiului Marghita.

Art.86 Nerespectarea măsurii de suspendare prevăzute la art. 83, neînlăturarea cauzelor sau încălcarea acelorași obligații care au dus la suspendarea repetată a Acordului de funcţionare duce la retragerea Acordului de funcţionare prin Dispoziția Primarului Municipiului Marghita.

Art.87 Împotriva procesului-verbal de constatare a contravenției și de aplicare a sancțiunii se poate face plângere în termen de 15 zile de la data înmânării sau comunicării acestuia.

Art.88 În cazul în care persoanele sancționate contravențional nu s-au conformat în termen măsurilor dispuse prin procesul-verbal de constatare a contravenției și de aplicare a sancțiunii sau Dispoziției Primarului Municipiului Marghita autoritatea Administrației Publice Locale va sesiza instanțele judecătorești.

Art.89 Notificările către agentul economic cu privire la aplicarea dispoziţiilor prezentului regulament se vor face cu confirmarea primirii sau prin afişare la sediul firmei respective sau la sediile secundare/punctele de lucru ale acesteia.
 
Art. 90 Prevederile prezentului regulament se aplică de la data intrării în vigoare a Hotărârii de Consiliu Local.


Cap. VII – Anexe

Art.91 Se aprobă utilizarea formularelor cuprinse în Capitolul VII – Anexe:
Anexa nr. 1 - Anexa la O.G. 99 din 2000
Anexa nr. 2 - Acord de funcționare pentru exercitarea activităților comerciale
Anexa nr. 3 - Avizul de modificare a orarului de funcționare
Anexa nr. 4 - Acord de funcționare pentru desfășurarea de activități temporare
Anexa nr. 5 - Cerere emitere acord de funcționare
Anexa nr. 6 - Acord asociația de proprietari
Anexa nr. 7 - Acord vecini fără asociație
Anexa nr. 8 - Acord vecin
Anexa nr. 9 - Declarație alimentație publică
Anexa nr. 10 - Cerere pentru viza acordului de funcționare
Anexa nr. 11 - Cerere aviz pentru modificare orar de funcționare
Anexa nr. 12 - Cerere acord activități temporare
Anexa nr. 13 - Aviz proprietari
Anexa nr. 14 - Cerere acord nou dupa împlinirea 5 ani
Anexa nr. 15 - Toneta mobile
Anexa nr. 16 - Stand mobil
Anexa nr. 17 - Chioșc mobil

